Μωυσής Ελισάφ

Ο Μωυσής Ελισάφ (Ιωάννινα, 17 Ιουλίου 1954 - Ιωάννινα, 17 Φεβρουαρίου 2023) ήταν Έλληνας Ρωμανιώτης ιατρός παθολόγος και πανεπιστημιακός καθηγητής. Διετέλεσε δήμαρχος των Ιωαννίνων από το 2019 έως τον θάνατό του.

Οι γονείς του, καταφεύγοντας στη Μέση Ανατολή κατάφεραν να ξεφύγουν από το πογκρόμ κατά των Εβραίων των Ιωαννίνων που έλαβε χώρα τον Μάρτιο του 1944  και που οδήγησε στον αφανισμό των εβραϊκής κοινότητας αφού μόνο το 8% αυτής επιβίωσε του πολέμου. 

Ο Ελισάφ σπούδασε ιατρική στο Πανεπιστήμιο Αθηνών και ειδικεύτηκε στην παθολογία. Ήταν καθηγητής παθολογίας στο Πανεπιστήμιο Ιωαννίνων. Επίσης, ήταν πρόεδρος της Ισραηλιτικής Κοινότητας Ιωαννίνων και μέλος του Διοικητικού Συμβουλίου του Κεντρικού Ισραηλιτικού Συμβουλίου Ελλάδος.

Στις δημοτικές εκλογές του 2019 ήταν υποψήφιος δήμαρχος Ιωαννίνων με τον πολυσυλλεκτικό συνδυασμό «Γιάννενα - Νέα Εποχή», στον οποίο συμμετείχαν στελέχη της Κεντροαριστεράς και της ΝΔ. Στον πρώτο γύρο έλαβε ποσοστό 23,82% και στον δεύτερο επικράτησε έναντι του ως τότε δημάρχου, Θωμά Μπέγκα, με 50,33% ή 235 ψήφους διαφορά. Ήταν ο πρώτος Εβραίος δήμαρχος που εξελέγη στην Ελλάδα.

Απεβίωσε στις 17 Φεβρουαρίου 2023 στα Ιωάννινα από καρκίνο.          

Η κηδεία του Ελισάφ έγινε στις 19 Φεβρουαρίου, στη Συναγωγή των Ιωαννίνων, παρουσία της Προέδρου της Δημοκρατίας Κατερίνας Σακελλαροπούλου και του Μητροπολίτη Ιωαννίνων Μάξιμου, του προέδρου της Βουλής των Ελλήνων και βουλευτού Ιωαννίνων της Νέας Δημοκρατίας Κωνσταντίνου Τασούλα, του προέδρου και των μελών του Διοικητικού Συμβουλίου του Κεντρικού Iσραηλιτικού Συμβουλίου και άλλων. Οι νεκρικές προσευχές αναγνώστηκαν στην ιστορική Ρωμανιώτικη Συναγωγή Ιωαννίνων και σύμφωνα με τα εβραϊκά έθιμα. Επικήδειο λόγο εκφώνησε μεταξύ άλλων ο αντιπρόεδρος της κυβέρνησης, Παναγιώτης Πικραμμένος, ο πρόεδρος της Βουλής και ο Αμερικανός πρέσβης Τζωρτζ Τσούνης.  Η ταφή έγινε στο Εβραϊκό νεκροταφείο Ιωαννίνων.

Παραπομπές

Εξωτερικοί σύνδεσμοι 
Προσωπικός ιστότοπος
Ιστοσελίδα στον ιστότοπο της Ιατρικής Ιωαννίνων
Ιστοσελίδα στον ιστότοπο της Β’ Παθολογικής Κλινικής του Πανεπιστημιακού Γενικού Νοσοκομείου Ιωαννίνων

Απόφοιτοι Εθνικού και Καποδιστριακού Πανεπιστημίου Αθηνών
Καθηγητές Πανεπιστημίου Ιωαννίνων
Έλληνες παθολόγοι
Έλληνες εβραϊκής καταγωγής
Δήμαρχοι Ιωαννίνων